Advarer nordmenn mot katastrofeområdene på Filippinene
I meldingen som ble sendt ut i ettermiddag, har UD oppdatert sitt reiseråd for Filippinene. Det inkluderer nå flere av de hardest rammede områdene. «Utenriksdepartementet fraråder reiser eller opphold som ikke er strengt nødvendige til¿», startet UD-advarselet, før det ramser opp en rekke provinser (se hele listen nederst i saken). På listen finner vi blant annet Leyte-provinsen, der Dødens by - Tacloban - befinner seg. Også de tyfonutsatte områdene på Cebu står på listen. VG besøkte disse områdene onsdag. Veiene mellom de små fiskelandsbyene snirkler seg gjennom kilometer etter kilometer med total ødeleggelse. På begge sider av veien er hele nabolag redusert jevnet med jorden. Palmetrær og strømstolper er knekt som fyrstikker. Selv om landsbyene bare ligger noen kilometer nord for en av Filippinenes største byer, er det lite nødhjelp som har nådd frem. - Vi har mat til i ettermiddag. Så er det slutt. Vi trenger hjelp, vi trenger mat, vi trenger vann. Vi vet ikke hva vi skal gjøre, sier Solidad Quiapo (46) til VG. Sammen med datteren Christine (8) har hun tilbragt de fem siste nettene under restene av det sammenraste huset sitt. I veikanten står flokker av barn med håndskrevne plakater med de enkle budskapene «PLS Help» og «Food and water». VGs team på Filippinene har de siste dagene fått en rekke fortvilte henvendelser fra nordmenn med tilknytning til de tyfonrammede områdene. De forteller hvordan de selv prøver å organisere hjelpesendinger og at de vil trosse UDs råd og reise inn i katastrofeområdene selv. Andre steder på Filippinene er situasjonen enda mer dramatisk. Væpnede soldater holder i natt vakt rundt nødhjelplagre flere steder i landet for å hindre plyndring. Nødhjelp som skal inn til blant annet Tacloban blir nå eskortert av militære.Cotabato-provinsene, Lanao-provinsene, Zamboanga-provinsene, Maguindanao, Misamis Occidental, Sarangani, Sultan Kudarat og Sulu-øygruppen, som omfatter øyene Basilan, Jolo og Tawi-Tawi på Mindanao, Samar, Leyte Cebu med unntak av Cebu city, Aklan, Capiz, Iloilo, Antique, Busuanga Island, Negros Occidental.
Utenriksdepartementet advarer nå nordmenn mot å dra inn i de katastroferammede områdene på Filippinene.